ჯიჰადი
ჯიჰადი (არაბ. جِهَاد) ― არაბული სიტყვა, რომელიც ძალისხმევას, სწრაფვას, ბრძოლას ნიშნავს, განსაკუთრებით, საქებარი მიზნისთვის. ისლამში ჯიჰადი ალაჰის გზაზე გულმოდგინების გამოჩენას აღნიშნავს. მუსლიმები ვალდებული არიან, ისლამის გასავრცელებლად ძალისხმევა და გულმოდგინება გამოავლინონ. სამხედრო ჯიჰადმა „წმინდა ბრძოლის“ სახელწოდება მიიღო, რომელიც ყველა არსებული საშუალებით რწმენის გაძლიერებასა და გავრცელებას გულისხმობს. დღეისთვის, როგორც წესი, ჯიჰადი შეიარაღებულ ბრძოლასა და ტერორიზმთან ასოცირდება, თუმცა მნიშვნელობა უფრო მრავლისმომცველია. ჯიჰადი ნიშნავს რამე საქმეში ძალისხმევას, მათ შორის, სწავლასა და შრომაში. შარიათის კლასიკური განმარტებით, ტერმინი ურწმუნოთა წინააღმდეგ შეიარაღებულ ბრძოლას გულისხმობს, ხოლო თანამედროვე ისლამის მკვლევრები სამხედრო ჯიჰადს ძირითადად თავდაცვით ომთან აიგივებენ. სუფისტურ წრეებში სულიერი და მორალური ჯიჰადი დიდი ჯიჰადის სახელწოდებით მოიხსენიება. ბოლო ათწლეულებში ტერმინმა კიდევ უფრო მეტი ყურადღება მიიქცია, რადგანაც მას ისლამისტი ექსტრემისტები და ტერორისტები იყენებენ, რომელთა იდეოლოგია ჯიჰადის ისლამურ ცნებაზეა დაფუძნებული.